정조 8년
大司憲李聖圭。掌令李迪喆。持平沈晉賢啓曰。妖宦壽賢之締結一種嗜利之凶徒。爛熳和通之狀。渠旣明白納招。則豈可一日容貸於覆載之間乎。今此酌處之命。雖出好生之德意。而三尺至嚴。不可島縣爲奴而止。請大靜縣爲奴罪人金壽賢。依律處斷。爲奴罪人河翼龍金重得等。敢以罔測之說。做作眞諺之書。暗投宮禁之中。欲售危逼之計。究其所爲。萬萬窮凶。決不可一刻容貸於覆載之間。請興陽縣爲奴罪人河翼龍。珍島郡移配爲奴罪人金重得。亟令王府。設鞫得情。夬正王法。聖中之罪。可勝誅哉。包藏禍心。主張凶論。敢托不敢言之地。倡出不忍聞之說。作爲窩主。慫慂徒黨。故徐有臣朴宗甲李義駿輩。從而知之。交口讚引。噫嘻。痛矣。先大王朝。十三年不着帽。而始仕於殿下。欲展蘊抱之說。尤極萬萬凶慘。且莫重義理。倚托怪鬼輩。欲售疑亂之計者。究厥心腸。與德師載翰一串貫來者也。不仕於先大王朝者。卽先大王之逆臣。先大王之逆臣。卽殿下之逆臣。豈可一刻容息於覆載之間。而居謫以來。小不畏縮。乃敢聚會學徒。通接官隷。至登繡啓。大臣筵白。雖卽移配絶島。而經年爭執。尙逭王章。窮凶之節。無以嚴覈。亂賊之徒。無所懲畏。請大靜縣定配罪人聖中。亟令王府。設鞫嚴問。期於得情。夬正王法。有臣宗甲義駿和應聖中叵測之說。推詡薦引。看作奇貨。敢於書筵出入之時。肆然迭奏。噫嘻。痛矣。聖中之主張凶論。罪不容誅。而此輩之同一心腸。尤極痛惋。究厥罪犯。與聖中豈可異同。疑亂大計。欲售媒寵之計者。腸肚相連。情跡難掩。而只緣筵席語祕。尙未聲討。使凶徒無所懲畏。國法久而未伸。已極憤惋。到今日記旣播之後。如此負犯之至重者。不可一刻容貸。削版放逐之律。亦不足懲其罪犯。而迺者疎放之命。忽下聲討方張之日。此固出於我聖上遇慶肆赦之盛意。而如此之類。亦豈可視同一例。容易疎釋乎。請還寢放逐罪人有臣宗甲義駿放送之命。仍令王府。設鞫嚴問。依律處斷。罪人趙嵎。以物故罪人峸之弟。伊時諸賊之陰凶情節。萬無不知之理。而抵賴不服。端緖未究。遽有酌處之命。王章未伸。輿憤益切。迺者全釋之命。又下於懲討方張之日。此雖出於我聖上遇慶肆赦之盛意。而如此關係不輕之類。亦豈可視同一例。輕易疎放乎。請還寢求禮縣移配罪人趙嵎放送之命。仍令王府。設鞫得情。夬正王法。瑩中之附麗凶逆。擧世共知。而乙未冬相臣一疏。實關宗社大計。則伊時禍機。迫在呼吸。而瑩中。身爲憲長。敢以未詳知深文等說。顧護凶賊。欲售包藏之心。幸賴先大王日月之明。燭其情狀。至以能猾爲敎。則捨命樂禍之凶。已著於當日而無餘矣。顯忠之典。旣施於其時承宣。則護逆之律。不可以荐棘而止。請薪智島荐棘罪人瑩中。設鞫嚴問。夬施當律。噫嘻。李普行之罪。可勝誅哉。賦性妖邪。行己暗愎。脅肩諂笑。情態難掩。左右閃忽。伎倆漸巧。特一天生宵小之類耳。口蜜腹劍。林甫之後身。狐媚狼顧。京惇之餘套。以渠處地爲人。幸際承乏。兜攬至此。則不思知分報效之心。敢生眩惑跳踉之計。其貽害世道。將不知止於何境。有識之憂歎。固已久矣。雖以今番事觀之。亦出於計較利害之心。外托懲討之義。內售嘗試之計。是可忍也。孰不可忍也。此於渠。猶屬細故。至於明義一部。是何等大義理。而渠之所論本事之外。乃敢攙及於有樹立之大臣。必欲漫漶義理。欺瞞君父。包藏禍心。煽動一世。若此不已。則倫綱將至墜地。凶孽亦必生心。噫。彼普行。抑獨何意。循私負國。一至此哉。其心所在。有不可測。而此又渠卽一斷案。何幸聖明。俯燭其情狀。處分明快。滿庭臣僚。孰不欽仰。而若論其負犯。不可不一問。抉正其罪。故拿鞫之請。迄今未已。乃者出陸之命。遽在意想之外。此固出於我聖上遇慶肆赦之盛意。而如此之類。亦豈可視同一例。遽從輕典乎。請還寢楸子島安置罪人李普行出陸之命。仍令王府。拿鞫嚴問。噫。國榮之罪。可勝誅哉。聖上之倚毗。何如。恩造。何如。而乃敢貪天爲己。恃功自恣。彌天之罪。難貰之惡。實不勝指屈而枚擧也。威福在手。權傾人主。淵膝惟意。鉗制朝紳。八方爭輸貨賄。百官多出門下。上以累聖上則哲之明。下以亂一初淸明之治。擧國臣民。莫不扼腕切齒。而此在渠猶屬細故耳。噫。宗社大計。莫急於廣儲嗣一事。則爲今日臣子者。其孰無憂歎顒望之心。而惟彼國榮。敢以顔面勢力等語。肆然於章奏之間。又以此事不可再擧之說。咆喝於公坐之中。略無顧忌。眩亂聽聞。暗地排布。惟恐陰謀之不售。藉重儒名。至有凶疏之製給。其所以沮遏大計。陰蓄異圖者。究厥心腸。萬萬凶慝。肆市之典。未足以洩神人之憤。而顯戮未加。陰誅先及。臥死牗下。王章未伸。古今天下。寧有是理耶。揆以邦憲。決不可以物故。置而不論。請物故罪人國榮。亟施孥籍之典。李義翊之附麗逆榮。同心沮遏之許多罪案。已悉於院啓之中。而至今幸逭。失之太寬。渠若有一分嚴畏之心。則固當杜門屛跡。含恩俟罪之不暇。而敢懷怨懟之心。陰結亂逆之徒。澤徵璧洞信宿之說。有白親切往來之狀。一一現發於鞫囚之招。而與其叔最中及從兄義直。暗地排布。密計綢繆。逆澤逆白之凶疏。次第粧出。窮凶情節。綻露無餘。則宜卽嚴覈窮詰。夬施當律。而一經取招。未及究竟。而遽下全釋之命。獄體之疎虞。輿情之憤鬱。當如何。請李義翊。更令王府。設鞫嚴問。期於得情。李義直。卽能賊之門徒也。妖譎之行。專襲於尊師之地。怨毒之意。撑着於讎國之日。其所以揣摩希覬者。專出於幸災樂禍。而且以最中爲猶父。義翊爲從弟。家庭之所承受。同堂之所聞見。又如此矣。況以多年廢枳之蹤。常懷乘機肆毒之心。其爲識者之隱憂。亦已久矣。果然凶白持疏上來之時。歷宿宮村之說。至發於有源諸囚之招。噫嘻。渠以失志怨國之人。乃與凶白。聯枕款款。排布綢繆之狀。明若觀火。昭不可掩。則窩窟根柢。不獨在於最翊。脈絡肯綮。可以得之於義直矣。請李義直。亟令王府。設鞫得情。夬正典刑。罪人任觀周。本以傾邪不正之類。常懷乘時跳踉之心。乃於逆澤凶疏之後。直訪其旅寓。執手殷勤。極口奬詡。至曰爾爲名疏。故不勝欽歎。特來相見云。噫嘻。痛矣。逆澤疏語。何等凶悖。上而誣逼聖躬。下而誑惑一世。爲白逆之前茅。襲德賊之凶言。苟有一分秉彝之天者。孰不欲食肉寢皮。而觀周亦人耳。獨何心腸。稱之以名疏。奬之以欽歎。至以素昧之人。有此委訪之擧耶。近來人心陷溺。倫綱斁晦。一種不逞之輩。倡其凶疏。而如此怪鬼之徒。從而響應。名以儒生。而如光泰天欽者。甘心護逆。名以朝官而如觀周者。恣意助兇。世道之寒心。容有極哉。且其窮凶情節。旣發於囚供。則其在獄體。亦不可不嚴加究覈。夬正典刑。而迺者出陸之命。忽下於懲討方張之日。此固出於我聖上遇慶肆赦之盛意。而如此負犯至重之類。亦豈可視同一例。遽從輕典乎。請還寢南海縣移配罪人任觀周出陸之命。仍令王府。設鞫嚴問。期於得情。煥九。卽一戴頭之逆孽。以德相爲叔。以煥億爲弟。凶頑之性。自來伎倆。妖譎之習。爲世指目。一自今番諸獄之出。貞采之逆節絡脈。咸湊於渠身。德相之凶言註釋。莫諱於訊庭。窮凶情節。綻露無餘。而唯我聖上。過推好生之德。姑置島配之典。渠於生出獄門之後。若有一分嚴畏之心。固當捧頭趲程之不暇。而乃反符同羅卒。遲徊中路。交通書札。求覓衣服。甚至於咆喝邑吏。雇人使喚。迂路作行。唯意所欲。噫嘻。痛矣。從古鞫囚何限。而豈有若此賊之放恣獰頑。全無忌憚者乎。以此推之。則渠之平日梟腸狼性。眼無國法之狀。尤自難掩。此而置之。則亂賊益復跳踉。凶徒將無懲畏。窮覈鋤治。不容少緩。而拿來鞫囚。尙未一問。遽有酌處之命。雖因臺啓。不卽發配。而其窮凶情節。決不可仍因不問。請捕廳罪人煥九。亟令王府。嚴加鞫問。夬正典刑。金養淳。卽崔鍾岳之妹壻也。白疏未及呈之前。鍾岳袖示於養淳。其所排斥之說。顯有粧撰之跡。雖以忠臣之裔。特從惟輕之典。至有白放之命。而臣等之所駭憤者。政以忠臣之裔。名出鞫囚。跡涉交通。此其罪。比干連諸罪人。尤有甚焉。請金養淳。亟令王府。更爲設鞫。期於得情。新除授持平李尙載。時在京畿安城地。請斯速乘馹上來事下諭。答曰。不允。徐有臣等事。李義翊事。任觀周事。院啓已言之。李義直事。雖出於有源之供。所謂有源。太沒知覺。竝亟停勿煩。趙嵎事。金養淳事。一向爭執。了當無期。一伸公議無妨。依啓。下諭事。依啓。